**Escrit d’un creditor per impulsar l’acció rescissòria concursal en tant que legitimat actiu subsidiari** (article 232 del TRLC)

**Autor: Sebastià Frau i Gaià**

**Notes prèvies:**

* La legitimació per l’acció rescissòria concursal —també anomenada *de* *reintegrament*— pertany a l’administrador concursal (article 231 del text refós de la Llei concursal).
* Això no obstant, qualsevol creditor també està legitimat per presentar una demanda de reintegrament si l’administrador concursal no ho fa (article 232). Però, abans, el creditor interessat en l’exercici d’aquesta acció ho ha de comunicar a l’administrador, amb els esments de l’epígraf 1 de l’article 232, com són ara:

1. La identificació de l’acte que s’hagi de rescindir.
2. El fonament de la rescissió.

* El creditor interessat pot dirigir el seu escrit directament a l’administrador sense necessitat de passar pel jutjat. Així és com s’ha d’entendre la lectura de l’article 232.1, que expressament diu que la petició s’ha d’adreçar a l’administrador concursal. Nogensmenys, és recomanable presentar després un escrit processal per comunicar a la resta de creditors i al mateix jutjat les intencions i justificacions del promovent, per dos motius substancials: en primer lloc, perquè així en quedarà constància plena, i en segon, perquè, d’aquesta manera, els altres creditors personats sabran els motius argüits per sostenir l’acció i podran, si escau, aportar més informació.
* El supòsit de fet que fem servir en aquest formulari tracta d’un administrador/a societari/ària que carregà unes despeses personals en un compte corrent de la societat declarada en concurs.

**A L’ADMINISTRADOR/A CONCURSAL DEL CONCURS DE CREDITORS DE LA SOCIETAT** ......................**, TRAMITAT EN EL JUTJAT MERCANTIL NÚMERO** ........ **DE** ......................

**(PROCEDIMENT** ........**/** ........**)**

...................., administrador/a societari/ària, segons tinc acreditat, de la societat mercantil ...................., personada en el concurs de creditors de .................... en tant que creditora, sota la representació del causídic/a Sr./Sra. ...................., comparec i dic:

Que, en ús de la possibilitat regulada per l’article 232 del text refós de la Llei concursal (TRLC), **demano a l’administrador/a concursal** que formuli una demanda de reintegrament contra el Sr./Sra. ...................., major d’edat, veí/ïna de ...................., i amb domicili ...................., que és l’administrador/a societari/ària de la societat declarada en concurs.

D’acord amb el paràgraf 1 del precepte esmentat, li faig constar:

**Primer. Identificació de l’acte concret que es vol rescindir**

1. El Sr./Sra. ......................, la persona contra la qual s’hauria de formular la demanda, és administrador/a únic/a de la societat declarada en concurs des del dia ........ de........ de 20... . Així consta al certificat del Registre Mercantil (document adjunt núm. 1).
2. Com veurem, els actes susceptibles de rescissió varen ser comesos pel Sr./Sra. ...................... dins del termini dels dos anys anteriors a la petició de declaració de concurs.
3. En efecte, com consta a la comptabilitat aportada per la societat deutora i a l’extracte bancari del seu compte corrent que l’administrador/a concursal va reclamar a l’entitat bancària ......................, el Sr./Sra. ...................... ha efectuat càrrecs amb la targeta de crèdit de la societat que no tenen cap relació amb l’activitat empresarial, com són ara despeses a ...................... . *(Indiqueu el tipus de despesa: restaurants, cosmètica, viatges, grans magatzems, clubs esportius, botigues de roba i farmàcia, etc.)*
4. La relació detallada d’aquestes despeses, totes pagades amb la targeta Visa de la societat i que sumen ........, és la següent:
   * El dia ........ de ........ de 20... pagà unes despeses de .................... per un import total de .................... .
   * El dia ........ de ........ de 20... pagà una consumició a .................... per un import de .................... .
   * El dia ........ de ........ de 20... pagà a l’agència de viatges .................... un import total de .................... . Atès el cost, es pot aventurar que aquest viatge no té cap relació amb l’objecte social, perquè una empresa de petites dimensions, com és el cas de la concursada, amb una activitat centrada a la localitat de ...................., no manté vincles comercials que justifiquin un viatge enlloc.
5. Els dies ........ de........ de 20..., ........ de........ de 20... i ........ de........ de 20.... efectuà consums a la botiga ......................, per un import total de ...................... .
6. Les despeses anteriors, acreditades amb el senzill procediment d’examinar els diferents moviments bancaris, sumen la quantitat total de ...................... .

**Segon. Fonament de la rescissió**

El fonament legal de la rescissió promoguda és divers. Primerament, l’article 226.1 del TRLC, perquè és obvi que els actes relacionats són perjudicials per a la massa activa en suposar unes despeses injustificables sense cap relació amb l’activitat de la societat. Despeses, insistim, supèrflues i innecessàries atès el seu caràcter personal.

Segonament, els actes, tots ells, foren realitzats dins del termini dels dos anys anteriors a la petició del concurs.

Així mateix, la societat de la qual soc administrador/a únic/a està legitimada per promoure la formulació de la demanda de rescissió, perquè és creditora de la societat declarada en concurs (article 232.1).

Per tot el que he exposat,

**DEMANO A L’ADMINISTRADOR/A CONCURSAL:**

Que presenti una demanda en matèria de reintegrament de la massa activa contra el Sr./Sra. ......................, administrador/a societari/ària de la societat declarada en concurs, per reclamar al tribunal que dicti una sentència per la qual el/la condemni a reintegrar a la massa la quantitat total de ......................, els seus interessos i les despeses.

Faig aquesta petició amb el benentès que aquest escrit té el valor de requeriment a què es refereix l’article 232.1 del text refós de la Llei concursal, de manera que si l’administrador/a concursal no presenta la demanda sol·licitada dins del termini dels dos mesos següents, ha d’operar la legitimació subsidiària i la societat que represento estarà legitimada per a l’exercici de l’acció.

..............., ....... de ................. de ..............

*(signatura)*

Administrador/a societari/ària

*Nota: aquest formulari s’ha elaborat gràcies a la col·laboració del Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.*